**OSLOVENIE NA ÚVOD SL. BOŽICH, BA, NK, Štedrý večer, 24. 12. 2023, 16.30**

Milí bratia, milé sestry, drahé deti, vzácni hostia, vitajte na štedrovečerných Službách Božích v Novom evanjelickom kostole. Konáme ich v mene Boha Otca, Syna i Ducha Sv. Budeme spievať predspev: Rosu dajte nebesá zhora.

**Kázeň** z evanjelických Služieb Božích, Bratislava (Nový kostol): **24. 12. 2023**, 16.30 h**, Štedrý večer**, ES: 16, 1.3, 6,1, 41, 47, 1.3.6, 60; A 5, 11; Ž 96, 1- 10a;

 čítanie zo SZ: Micheáš 5, 1; Izaiáš 9, 5-6; ev.: Ján 1, 1 – 13

**Ján 1, 1 – 18**: *„*[*1*](http://biblia.sk/porovnanie/sep/jn/1/1)*Na počiatku bolo Slovo a Slovo bolo u Boha a Boh bol to Slovo.*[*2*](http://biblia.sk/porovnanie/sep/jn/1/2)*Toto (Slovo) bolo na počiatku u Boha.*[*3*](http://biblia.sk/porovnanie/sep/jn/1/3)*Ním povstalo všetko a bez Neho nepovstalo nič, čo povstalo.*[*4*](http://biblia.sk/porovnanie/sep/jn/1/4)*V Ňom bol život a život bol svetlom ľudí.*[*5*](http://biblia.sk/porovnanie/sep/jn/1/5)*To svetlo svieti v tme, ale tma Ho nepohltila.* [*6*](http://biblia.sk/porovnanie/sep/jn/1/6)*Bol človek, ktorého poslal Boh; menoval sa Ján.*[*7*](http://biblia.sk/porovnanie/sep/jn/1/7)*Tento prišiel na svedectvo: svedčiť o svetle, aby všetci uverili skrze neho.*[*8*](http://biblia.sk/porovnanie/sep/jn/1/8)*On sám nebol to svetlo, len svedčiť mal o svetle.*[*9*](http://biblia.sk/porovnanie/sep/jn/1/9)*Bolo však pravé svetlo, ktoré osvecuje každého človeka prichádzajúceho na svet.*[*10*](http://biblia.sk/porovnanie/sep/jn/1/10)*Bolo vo svete a svet Ním povstal, ale svet Ho nepoznal.*[*11*](http://biblia.sk/porovnanie/sep/jn/1/11)*Do svojho vlastného prišiel, a Jeho vlastní Ho neprijali.*[*12*](http://biblia.sk/porovnanie/sep/jn/1/12)*Ale tým, čo Ho prijali, dal moc stať sa deťmi Božími, tým, čo veria v Jeho meno,*[*13*](http://biblia.sk/porovnanie/sep/jn/1/13)*ktorí boli splodení nie z krvi, ani z telesnej žiadosti, ani z vôle muža ale z Boha.*[*14*](http://biblia.sk/porovnanie/sep/jn/1/14)*A to Slovo stalo sa telom, prebývalo medzi nami, a my sme hľadeli na Jeho slávu ako na slávu jednorodeného od Otca, (bolo) plné milosti a pravdy.****15****Ján svedčil o Ňom volajúc: Toto je Ten, o ktorom som povedal: Ten, ktorý prichádza po mne, je predo mnou, pretože bol skôr ako ja.****16****Z Jeho plnosti sme zaiste všetci prijali, a to milosť nad milosť.****17****Lebo zákon bol daný skrze Mojžiša, ale milosť a pravda stala sa skrze Ježiša Krista.****18****Boha nikto nikdy nevidel; jednorodený Syn Boží, ktorý je v lone Otcovom, ten (Ho) známym učinil.“*

**Drahí bratia, drahé sestry, milí hostia!**

V období Vianoc z Biblie počúvame príbehy o narodení dieťatka Ježiša, o speve anjelov, o poklone pastierov, o príchode mudrcov. Tieto príbehy v nás vyvolávajú príjemné emócie. Prinášajú spomienky na detstvo, darčeky, sviatky, dobré jedlo, stretnutia. Dnes však necháme bokom texty, ktoré rozprávajú príbeh Vianoc. Obrátime sa k Evanjeliu podľa Jána, ktoré vyjadruje **zmysel Vianoc.**

**Môžeme** ho **zhrnúť do 4 bodov.**

1. **Vianoce zvestujú spasenie z milosti.**

*„Na počiatku bolo Slovo a Slovo bolo u Boha a Boh bol to Slovo.“* **Ježiš neprišiel vysvetľovať, ako sa dá dostať k Bohu.** Neodporúča nám robiť to alebo ono. Správať sa takým či onakým spôsobom, aby sme získali spásu. Nie, **v Ježišovi k nám prichádza Boh, ktorý sa nám dáva, daruje.** **Všetko, čo potrebujeme, aby sme boli spasení, je dôverovať Mu.** Veriť, že Boh, ktorý nemá telo, sa vtelil – stal sa človekom, že absolútno sa stalo konkrétnym, že ideál sa stal skutočnosťou. A to pre nás.

Nemálo ľudí si myslí, že to, čomu človek verí, je druhoradé. Vravia: „Hlavné je, čo robíme, ako žijeme.“ To, či Ježiš je Boží Syn alebo len významný človek a ďalšie otázky kresťanského učenia považujú za sekundárne.

Tento postoj vychádza z oprávnenej obavy, aby sme sa nestali uzavretými, tvrdými, odolnými voči dialógu, ľuďmi, ktorí sú schopní povedať iba: „Je to takto a bodka.“ Vskutku, **je nebezpečné mať učenie bez života.**

Na druhej strane mienka: „Učenie nie je podstatné, hlavné je, ako žijem“, vedie k zmätku v našich najhlbších presvedčeniach. Zabúdame totiž, že **nikdy neexistuje život bez učenia.** Tým, ktorí tvrdia: **„Najdôležitejšie je, ako žijem, aby som slušne žil“**, uniká, že si protirečia. Už to tvrdenie **samé o sebe je náukou – doktrínou.** V histórii dostala aj názov: **spasenie zo skutkov**. Znamená, že to, **čo je v živote podstatné, závisí od nás,** a nie od Boha. **Boh nie je Spasiteľ, Záchranca, nanajvýš náš pomocník** v zmysle: Pomôž si človeče, aj Pán Boh ti pomôže...

Proti tomu reformátori urputne bojovali. Pozor, nie proti konaniu dobra, ale proti učeniu o spasení zo skutkov, lebo toto učenie vedie buď k neistote a strachu, alebo k pýche a pohŕdaniu druhými.

Keď vidíme, že nedosahujeme, po čom túžime, zúfame si. Napríklad kto stavil na kariéru a nezískal vytúžené povýšenie, alebo sa ocitol bez práce, má pocit, že sa mu zrútil celý svet. Alebo kto všetko stavil na rodinu, no manželstvo sa mu rozpadlo, stratil kontakt so svojimi deťmi, cíti sa ako zlyhávajúci.

Na druhej strane možno ste v práci i rodine dosiahli to, po čom ste túžili. Porovnávate sa s ostatnými, ste hrdí, ba v duchu sa cítite trochu viac ako ostatní, nadradení nad nich, no je to falošná sebaistota. V tomto svete sa totiž môže všetko kedykoľvek zrútiť.

**Vianoce nám pripomínajú, že to najdôležitejšie koná Boh.** On v Ježišovi uzavrel zmluvu s ľudstvom. V Ježišovi nám dal pevný základ, na ktorom je možné stavať svoj život. *„V Ňom bol život a život bol svetlom ľudí.“*

Život, **naša spása, nestojí na našich skutkoch, úspechoch či neúspechoch, ale na tom, čo pre nás koná Boh.**

**Prvým významom Vianoc je, že zvestujú spasenie z milosti.**

**2. významom Vianoc je spoločenstvo medzi Bohom a nami.** Náboženstvo, ktoré ponúka iba učenie, je zbytočné. Je to, ako keď človek podpíše sobášny sľub, v ktorom sú obsiahnuté povinnosti, záväzky v manželstve, ale reálne so svojou manželkou/om nežije. Má dokument o sobáši, ale v skutočnosti sa so svojím  manželským partnerom nestretáva. Nežijú spolu. Kto by sa chcel oženiť – vydať, keby vedel, že to dopadne takto?...

**Na Vianoce sa Pán Boh neuspokojí s tým, že nám pošle kúsok papiera s textom: „Mám vás rád“, a zostane v nebi a bude nás pozorovať, akoby sme boli malé mravce.** Naopak. Boh k nám prichádza, aby bol s nami v spoločenstve, aby nám bol nablízku, aby sme chceli zostať v Jeho blízkosti. Robí to konkrétnym spôsobom. Dovoľte mi, znázorniť ho pomocou príkladu:

Poriadne sa pozrite tkp. „do tváre slnku.“ Nie, nemyslel som to vážne. Rozhodne sa nepozerajte do slnka. V lepšom prípade vás bude obťažovať jeho odlesk. V horšom prípade riskujete, že oslepnete. Nemôžeme sa dívať do slnka – slnku „do tváre“. **Potrebujeme filter.** Len tak môžeme vidieť, čo sa deje: slnečné škvrny, slnečnú korónu, magnetické búrky. **S Bohom je to podobné. Je nekonečný a nedostupný. Nemôžeme sa stať Jeho priateľmi, akoby sme boli Jeho partnermi – rovnocennými s Ním. On nám však posiela „filter“ – Ježiša, ktorý nás privádza do bezprostrednej blízkosti s Bohom.** Keď Pána Ježiša Krista pozývame do svojho života – teda keď sa pýtame na Jeho vôľu, keď ju hľadáme, prichádzame do kontaktu s Bohom, s „božským slnkom“ – bez toho, aby sme oslepli. **Keď máme Ježiša – Boží filter, vidíme, čo bolo predtým neviditeľné, podobne ako s vhodným filtrom objavujeme javy, ktoré sa vyskytujú na slnku.** *„Boha nikto nikdy nevidel; jednorodený Syn Boží ..., ten (Ho) známym učinil.*

**Druhým významom Vianoc je, spoločenstvo medzi Bohom a nami.**

**3. význam Vianoc je, že na láske naozaj záleží.**

Láska – to nie je len plod našich nervových zakončení, ako si to niekedy predstavuje neuroveda. *„(Slovo) bolo na počiatku u Boha. Ním povstalo všetko a bez Neho nepovstalo nič, čo povstalo. V Ňom bol život a život bol svetlom ľudí. To svetlo svieti v tme, ale tma Ho nepohltila.“* **Láska existovala skôr, ako vznikla zem.** Príchodom na tento svet Boh dáva jasne najavo, že nikdy nebol sám. Vždy bol trojjediný. Otec vždy miloval Syna a Syn vždy miloval Otca prostredníctvom Ducha Svätého. **Boh** nie je neosobný ani oddelený od našich pocitov. **Z lásky stvoril vesmír a z lásky nás spája v Ježišovi Kristovi.**

Jednou z prvých žien, ktoré absolvovali Oxfordskú univerzitu, bola Dorothy Sayersová (1893 – 1957). Napísala niekoľko úspešných románov. Bola inteligentná, no nepatrila k ženám s atraktívnym vzhľadom. Nebolo jej dožičené nájsť partnera. Prežívala veľkú osamelosť. Zahĺbila sa do písania kníh. Stala sa manželkou hrdinu jej románov. **Tak veľmi snívala o láske, že ju hľadala vo svojich vlastných výtvoroch.**

S Bohom to je inak. **Boh sa nemusel premietať do nášho sveta vo sne či fantázii. Urobil to v skutočnosti. Prišiel osobne, v Ježišovi, aby nám daroval svoju lásku a pozval nás, aby sme Mu ju opätovali. Žili v láske s Ním a Jeho stvoreniami.**

 Hovorili sme, že k významu Vianoc patrí 1) **zvesť o spáse z milosti**, 2) **spoločenstvo medzi Bohom a nami** a 3) to, že **na láske naozaj záleží.**

**4. Významom Vianoc je radosť.**

Jedna žena žila v horúcej južnej krajine. Bývala v dome, pivnica ktorého bola vždy vlhká. Horúčavy mohli trvať aj niekoľko týždňov, pôda vonku mohla extrémne vyschnúť, no pivnica zostala vlhká. Dotyčná sa na to nesťažovala. Vedela priestor využiť na uskladnenie vína. Čudovala sa však, že ani počas najextrémnejšieho sucha pivnica nestráca vlhkosť. Príčinu odhalila neskôr. Zistila, že pod jej domom tečie ponorná rieka. **Keď si Pán Boh v Ježišovi vyhľadal cestu na tento svet, vytvoril ponornú rieku radosti.** Kto dôveruje posolstvu Vianoc, kto sa nechá unášať ich významom, tomu ponorná rieka radosti prinesie životodarnú vlahu. I v najhorších „suchách“ života, mu prinesie, radosť, útechu a pokoj. Posolstvom Vianoc – zvesťou **o spasení z milosti**, vytvorením **spoločenstva medzi Bohom a nami**, dôrazom na **lásku, na ktorej skutočne záleží**, Pán Boh pre každého z nás vytvoril ponornú rieku radosti, ktorá nikdy nevyschne. Bez ohľadu na okolnosti nás nesie. Ako oázy uprostred púšte s vyprahnutým slnkom, pieskom, bez vegetácie, ktoré však nezmiznú, lebo ich napája ponorná rieka. „*To svetlo svieti v tme, ale tma Ho nepohltila. ... Slovo stalo sa telom, prebývalo medzi nami ..., (bolo) plné milosti a pravdy. ... Z Jeho plnosti sme zaiste všetci prijali, a to milosť nad milosť.“* Amen. *S myšlienkami D. Gnaegiho a Ø. Andersena (Zamyslenie EvS, 13.12.2023):* **Martin Šefranko, ev.. farár**